
UKMERGĖS RAJONO SAVIVALDYBĖS ADMINISTRACIJOS  
DIREKTORIUS

ĮSAKYMAS
DĖL UKMERGĖS RAJONO SAVIVALDYBĖS GYVENAMOJO BŪSTO, SKIRTO APSAUGOTO BŪSTO PLĖTRAI, PIRKIMO SKELBIAMŲ DERYBŲ BŪDU SĄLYGŲ PATVIRTINIMO

2025 m. rugsėjo 16 d. Nr. 13-1189
Ukmergė


Vadovaudamasi Lietuvos Respublikos Vyriausybės 2017 m. gruodžio 13 d. nutarimu Nr. 1036 patvirtintu Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašu, Ukmergės rajono savivaldybės tarybos 2024 m. gruodžio 19 d. sprendimu Nr. 7-293 „Dėl pritarimo projekto „Apsaugoto būsto plėtra Ukmergės rajono savivaldybėje“ įgyvendinimui“, atsižvelgdama į Ukmergės rajono savivaldybės administracijos direktoriaus 2025 m. rugsėjo 12 d. įsakymu Nr. 13-1170 patvirtintas Ukmergės rajono savivaldybės apsaugoto būsto pirkimo, įgyvendinant projektą „Apsaugoto būsto plėtra Ukmergės rajono savivaldybėje“ ekonominio ir (ar) socialinio pagrindimo sąlygas ir Ukmergės rajono savivaldybės administracijos direktoriaus 2025 m. sausio 29 d. įsakymu Nr. 13-72 (2025 m. rugsėjo 12 d. įsakymas Nr. 13-1174 dėl pakeitimo) sudarytos apsaugoto būsto pirkimo komisijos 2025 m. rugsėjo 12 d. posėdžio protokolą Nr. 2 (22-41),  t v i r t i n u:
Ukmergės rajono savivaldybės gyvenamojo būsto, skirto apsaugoto būsto plėtrai, pirkimo skelbiamų derybų būdu sąlygas (pridedama).



Administracijos direktorė 	Inga Pračkailė

PATVIRTINTA
Ukmergės rajono savivaldybės
administracijos direktoriaus
2025 m. rugsėjo 16 d.
įsakymu Nr. 13-1189 

UKMERGĖS RAJONO SAVIVALDYBĖS GYVENAMOJO BŪSTO, SKIRTO APSAUGOTO BŪSTO PLĖTRAI, PIRKIMO SKELBIAMŲ DERYBŲ BŪDU SĄLYGOS


I. SKYRIUS
BENDROSIOS NUOSTATOS

1.	Ukmergės rajono savivaldybės administracija (toliau – Perkančioji organizacija) skelbiamų derybų būdu vykdo gyvenamojo būsto pirkimą, skirto apsaugoto būsto plėtrai. Pirkimas vykdomas įgyvendinant projekto „Apsaugoto būsto plėtra Ukmergės rajono savivaldybėje“ reikalavimus.
2.	Vartojamos pagrindinės sąvokos apibrėžtos Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašu (toliau – Aprašas), patvirtintu Lietuvos Respublikos Vyriausybės 2017 m. gruodžio 13 d. nutarimu Nr. 1036.
3.	Gyvenamojo būsto pirkimas vykdomas vadovaujantis Lietuvos Respublikos Vyriausybės 2017 m. gruodžio 13 d. nutarimu Nr. 1036 patvirtintu Aprašu, kitais norminiais teisės aktais, Ukmergės rajono savivaldybės tarybos 2024 m. gruodžio 19 d. sprendimu Nr. 7-293 „Dėl pritarimo projekto „Apsaugoto būsto plėtra Ukmergės rajono savivaldybėje“ įgyvendinimui“, Ukmergės rajono savivaldybės administracijos direktoriaus 2025 m. rugsėjo 12 d. įsakymu Nr. 13-1170 „Dėl Ukmergės rajono savivaldybės apsaugoto būsto pirkimo, įgyvendinant projektą „Apsaugoto būsto plėtra Ukmergės rajono savivaldybėje“, ekonominio ir (ar) socialinio pagrindimo patvirtinimo“, Ukmergės rajono savivaldybės gyvenamojo būsto, skirto apsaugoto būsto plėtrai, pirkimo skelbiamų derybų būdu sąlygomis (toliau – Pirkimo sąlygos). Klausimus, neapspręstus šiose Pirkimo sąlygose, Apsaugoto būsto pirkimo komisija (toliau – Komisija) sprendžia vadovaudamasi Aprašu.
4.	Gyvenamas būstas turi atitikti Lietuvos Respublikos socialinės apsaugos ir darbo ministro 2021 m. liepos 5 d. įsakymu Nr. A1-492 „Dėl akredituotų socialinių paslaugų teikimo reikalavimų patvirtinimo“ nustatytus apgyvendinimo apsaugotame būste patalpų reikalavimus.
5. Pirkimą organizuoja ir atlieka Ukmergės rajono savivaldybės administracijos direktoriaus 2025 m. sausio 29 d. įsakymu Nr. 13-72 (2025 m. rugsėjo 12 d. įsakymas Nr. 13-1174 dėl pakeitimo ir 2025 m. spalio 8 d. įsakymas Nr. 13-1291 dėl pakeitimo) sudaryta apsaugoto būsto pirkimo komisija. 
Punkto pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

6.	Pirkimas atliekamas laikantis lygiateisiškumo, nediskriminavimo, skaidrumo, abipusio pripažinimo, proporcingumo principų ir konfidencialumo bei nešališkumo reikalavimų.
7.	Pasiūlymo teikėjas (toliau – Kandidatas) privalo atidžiai perskaityti visas Pirkimo sąlygas, jų priedus ir laikytis juose nustatytų reikalavimų. Išlaidos, susijusios su dalyvavimu pirkimo konkurse, kandidatams nekompensuojamos.
8.	Apie pirkimą tuo pačiu metu skelbiama Ukmergės rajono savivaldybės interneto svetainėje https://www.ukmerge.lt/skelbimai/, Savivaldybės socialinio tinklo Facebook paskyroje adresu https://www.facebook.com/Ukmergesrajonosavivaldybe/ ir vietiniuose laikraščiuose. Pirkimo dokumentų turinys visur yra tapatus.

II. SKYRIUS
PIRKIMO OBJEKTAS IR REIKALAVIMAI PERKAMAM BŪSTUI

9.	Pirkimo objektai – du dviejų kambarių butai (toliau – Būstas) Ukmergės mieste, esantys daugiabučių gyvenamųjų namų 1-3 namo aukštuose ir (arba) aukštesniuose aukštuose su sąlyga, kad daugiabučiame name įrengtas veikiantis liftas. Būstai bus įsigyjami Ukmergės mieste dėl išvystytos infrastruktūros bei būtinųjų paslaugų prieinamumo. Kiekviename Būste bus sukuriamos apgyvendinimo vietos 2 asmenims. 
10.	Pirkimas skaidomas į 2 atskiras pirkimo dalis ir tas pats Kandidatas teikia pasiūlymus į abi (I-II) pirkimo dalis:
10.1.	I pirkimo dalis – dviejų kambarių butas;
10.2.	II pirkimo dalis – dviejų kambarių butas.
11.	Kiekvienoje pirkimo dalyje numatoma sudaryti po atskirą Būsto pirkimo sutartį.
12.	Perkančioji organizacija, siekdama įsigyti Pirkimo sąlygose nurodytą Būstų skaičių su tomis pačiomis charakteristikomis, laikys, kad Kandidato pasiūlytas Būstas, atitinkantis tas pačias charakteristikas ir pateiktas vienai ar abiem pirkimo dalims, yra pasiūlytas visoms šioms dalims. Tokiu atveju, jei Kandidatas paskelbiamas laimėtoju pirmoje (I) pirkimo dalyje, antroje (II) dalyje pasiūlymas dėl to paties Būsto nebevertinamas.
13.	Reikalavimai perkamiems Būstams:
13.1.	turi būti Ukmergės miesto teritorijoje;
13.2.	turi būti daugiabučių gyvenamųjų namų 1-3 namo aukštuose ir (arba) aukštesniuose aukštuose su sąlyga, kad name įrengtas veikiantis liftas;
13.3.	nuosavybės teise priklausyti pardavėjui;
13.4.	turi būti su įrengta inžinerine įranga komunalinėms paslaugoms (vandentiekiu, nuotekų kanalizacijos įvadu, centrinio ar autonominio šildymo sistema, karšto vandens tiekimu);
13.5.	turi būti visos inžinerinės sistemos (šalto ir karšto vandens, nuotekų, šildymo, dujų ir (arba) elektros);
13.6. Nekilnojamo turto registro duomenų bazės išraše, išduotame ne anksčiau kaip prieš 6 mėn. iki pasiūlymo pateikimo, nurodytas Būsto fizinio nusidėvėjimo procentas turi būti ne didesnis kaip 60 procentų; 
Papunkčio pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

13.7.	perkamas su inventorizuotais ir teisiškai įregistruotais buto priklausiniais (rūsiais), jei tokių yra. Būsto duomenys, nurodyti kadastro duomenų byloje, turi atitikti esamus Būsto duomenis (visi pakeitimai bute ir rūsyje (jei turi) privalo būti įregistruoti Nekilnojamojo turto registre);
13.8. turi atitikti teisės aktų nustatytus sanitarinius ir techninius reikalavimus gyvenamosioms patalpoms, juose turi būti įrengti elektros energijos ir kitų komunalinių paslaugų teikimo (dujų (jei jos yra), karšto, šalto vandens) apskaitos prietaisai; santechnikos įranga – vonia arba dušas, klozetas, plautuvė, praustuvas, vandens maišytuvai, vamzdynas – turi būti veikiantys, be defektų (nesuskilę, nepraleidžiantys vandens), elektros instaliacija turi būti veikianti, kištukiniai ir apšvietimo įrenginių lizdai, jungikliai turi būti pritvirtinti, neturi būti neizoliuotų laidų; 
Papunkčio pakeitimai:
Nr. 13-1209, 2025-09-18, paskelbta TAR 2025-09-18, i. k. 2025-15605

13.9.	turi būti teisiškai įregistruoti Nekilnojamojo turto registre;
13.10.	neareštuoti, neišnuomoti ar kitokiu būdu neperleisti tretiesiems asmenims. 
14.	Reikalavimų neatitinkantys Būstai:
14.1.	su pereinamais kambariais;
14.2.	su bendro naudojimo patalpomis (virtuve, tualetu, dušo patalpa);
14.3.	apšildomi kieto kuro katilais ar elektra;
14.4.	esantys (įrengti) bendrabučiuose (išskyrus, kai visas bendrabučio pastatas išskaidytas atskirais nekilnojamojo turto objektais (butais)) bei mediniuose ar karkasiniuose namuose; 
14.5.	įrengti pusrūsiuose, palėpėse;
14.6.	be tualeto, vonios (dušo ar vonios kambario) ir virtuvės; virtuvė negali būti bendroje erdvėje su gyvenamuoju kambariu;
14.7.	kurių baigtumas nėra 100 proc.;
14.8.	kurie yra tik dalis būsto (pvz. neperkami 2 kambariai 3-jų arba 4-ių kambarių bute).
15.	Pasiūlymas atmetamas, jeigu siūlomas gyvenamasis Būstas neatitinka II skyriuje nurodytų reikalavimų.

III. SKYRIUS
PIRKIMO DOKUMENTŲ IR PASIŪLYMŲ PATEIKIMO TVARKA

16.	Pasiūlymai dalyvauti skelbiamose derybose turi būti pateikti laikotarpiu nuo 2026 m. rugsėjo 18 d. iki 2026 m. spalio 28 d. 14.00 val. 
Punkto pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

17.	Pasiūlymą (1 priedas) dalyvauti skelbiamose derybose gali pateikti fiziniai ir juridiniai asmenys. Pasiūlymas dalyvauti skelbiamose derybose ir kiti dokumentai pateikiami lietuvių kalba.
18.	Kandidatas, pateikdamas pasiūlymą dalyvauti skelbiamose derybose, sutinka su šiomis Pirkimo sąlygomis ir patvirtina, kad jo pasiūlyme pateikta informacija yra teisinga ir apima viską, ko reikia tinkamam pirkimo sutarties pasirašymui.
19.	Pasiūlymą teikia Būsto savininkas (savininkai) arba jo įgaliotas asmuo. Pasiūlymas privalo būti pasirašytas Būsto savininko (jei yra keli Būsto savininkai, pasiūlymas privalo būti pasirašytas visų Būsto savininkų) ar jo (jų) įgalioto asmens.
20.	Pasiūlymas su pateikiamais dokumentais turi būti sunumeruotas, susiūtas ir paskutiniojo lapo antroje pusėje patvirtintas Kandidato arba jo įgalioto asmens parašu, o juridinio asmens – pasirašytas juridinio asmens vadovo ar jo įgalioto asmens ir patvirtintas juridinio asmens antspaudu, jeigu reikalavimas turėti antspaudą yra nustatytas įstatymuose.
21.	Dokumentai teikiami užklijuotame voke su užrašu: „Apsaugoto būsto pirkimas I-II pirkimo dalims“, nurodant Kandidato rekvizitus: fizinio asmens vardas, pavardė, adresas ir telefono numeris; juridinio asmens pavadinimas, kodas Juridinių asmenų registre, adresas, telefono numeris.
22.	Kartu su pasiūlymu reikalinga pateikti dokumentus:
22.1. nuosavybę patvirtinančio dokumento (Nekilnojamo turto registro duomenų centro bazės išrašo), kuris išduotas ne anksčiau kaip prieš 6 mėn. iki pasiūlymo pateikimo, kopiją; 
Papunkčio pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

22.2.	kadastro duomenų bylos kopiją. Būsto kadastro duomenų byla turi atitikti esamą Būsto išplanavimą;
22.3.	įgaliojimą, suteikiantį teisę asmeniui derėtis dėl Būsto pardavimo, pateikti pasiūlymą ir parduodamo Būsto dokumentus ir (ar) sudaryti pirkimo sutartį ar kitaip disponuoti Būstu, kai Kandidatas nėra Būsto savininkas. Fiziniai asmenys pateikia notaro patvirtintą įgaliojimą, o juridiniai asmenys – juridinio asmens vadovo patvirtintą įgaliojimą; 
22.4.	bendraturčių sprendimą (sutikimą) parduoti Būstą Lietuvos Respublikos civilinio kodekso 4.79 straipsnio nustatyta tvarka, kai yra bendraturčių; 
22.5.	energinio naudingumo sertifikato kopiją;
22.6.	pažymą apie Būsto savininko įsipareigojimus bei įsiskolinimus, susijusius su namo modernizavimu, kreditu ir (ar) palūkanomis.
22.7.	Perkančiosios organizacijos nurodytus techninius ir ekonominius duomenis patvirtinančių dokumentų kopijas.
23.	Jeigu būtina, Komisija gali pareikalauti ir kitų, nei nurodyta Pirkimo sąlygų 22 punkte nurodytų dokumentų.
24.	Jeigu papildomos su pirkimo dokumentais susijusios informacijos prašoma likus ne mažiau kaip 6 darbo dienoms iki pasiūlymų pateikimo termino pabaigos, Perkančioji organizacija ją pateikia visiems Kandidatams ne vėliau kaip likus 3 darbo dienoms iki pasiūlymų pateikimo termino pabaigos.
25.	Kandidatas pasiūlyme nurodo:
25.1.	parduodamo Būsto apžiūrėjimo sąlygas (laiką, per kurį galima apžiūrėti ir galimybes dirbti Perkančiosios organizacijos ekspertams ir nekilnojamųjų daiktų vertintojams, taip pat Kandidato įgalioto atstovo, į kurį galima kreiptis dėl perkamo Būsto apžiūrėjimo, vardą, pavardę, telefono numerį);
25.2.	pasiūlyme Būsto kaina nurodoma eurais (skaičiais ir žodžiais). Kai pasiūlyme nurodyta kaina, išreikšta skaičiais, neatitinka nurodytos kainos žodžiais, teisinga laikoma kaina, nurodyta žodžiais. Į kainą turi būti įskaityti visi mokesčiai, kaip jie suprantami Lietuvos Respublikos mokesčių administravimo įstatyme, ir yra privalomi sumokėti konkrečiam Kandidatui (pardavėjui);
25.3.	pasiūlyme turi būti nurodyta, ar Būstas parduodamas kartu su jam priskirtu žemės sklypu. Tais atvejais, kai Kandidatas neparduoda Būstui priskirto žemės sklypo, jis privalo nurodyti Būstui priskirto žemės sklypo naudojimo sąlygas;
25.4.	pasiūlyme esančią konfidencialią informaciją. Pasiūlyme nurodyta Būsto kaina negali būti konfidenciali.
26.	Pasiūlymas Perkančiajai organizacijai pateikiamas paštu, per pasiuntinį ar tiesiogiai atvykus šiuo adresu: Kęstučio a. 3, LT-20114 Ukmergė, Savivaldybės priimamasis.
27.	Pasiūlymai priimami darbo laiku (pirmadieniais – ketvirtadieniais nuo 8.00 val. iki 17.00 val.; penktadieniais – iki 15.45; spalio 28 d. iki 14.00 val.; pietų pertrauka nuo 12.00 val. iki 12.45 val.). 
Punkto pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

28. Vokai su pasiūlymais registruojami Savivaldybės administracijos dokumentų valdymo sistemoje („Deka Office“). Ant voko dedama jo gavimo žyma, užrašoma gavimo data, laikas ir registravimo numeris. 
Punkto pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

29. Informacija dėl Pirkimo sąlygų teikiama tel. (0 664) 88901, (0 667) 54527 arba el. paštu: d.mickus@ukmerge.lt, v.ziuriene@ukmerge.lt. 
Punkto pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

30.	Perkančioji organizacija neatsako už pašto vėlavimus ar kitus nenumatytus atvejus, dėl kurių pasiūlymai nebuvo gauti ar gauti pavėluotai. Jeigu Kandidato pasiūlymas ir parduodamo Būsto dokumentai gaunami pasibaigus Perkančiosios organizacijos skelbime nustatytam terminui, šie dokumentai grąžinami juos pateikusiam Kandidatui. 
31.	Pirkimo sąlygos ar kiti dokumentai, susiję su Būsto pirkimu, tuo pačiu metu skelbiami Ukmergės rajono savivaldybės interneto svetainėje https://www.ukmerge.lt/skelbimai/, savivaldybės Facebook paskyroje adresu https://www.facebook.com/Ukmergesrajonosavivaldybe/ ir vietiniuose laikraščiuose. Pirkimo dokumentų turinys visur yra tapatus.

IV. SKYRIUS
KVIETIMAS DERĖTIS, DERYBŲ VYKDYMAS, PRETENZIJŲ PATEIKIMAS IR NAGRINĖJIMAS

32.	 Vokai su pasiūlymais atplėšiami Komisijos posėdyje 2026 m. spalio 28 d. 15.00 val. Pasiūlymai vertinami konfidencialiai, nedalyvaujant pasiūlymą pateikusiems Kandidatams ar jų atstovams. 
Punkto pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

33.	Perkančioji organizacija, gavusi Kandidatų pasiūlymus ir parduodamų Būstų dokumentus, patikrina, ar gauti dokumentai atitinka pirkimo dokumentuose nustatytus reikalavimus. Kandidatų pateikti pasiūlymai, kurie neatitinka pirkimo dokumentuose nustatytų reikalavimų, ne vėliau kaip per 7 darbo dienas nuo paskutinės pasiūlymų pateikimo dienos yra atmetami ir Kandidatui pateikiamas motyvuotas atsakymas dėl atmetimo.
34.	Jeigu Kandidatas pateikė netikslius ar neišsamius duomenis apie atitiktį pirkimo dokumentų reikalavimams arba šių duomenų trūksta, Perkančioji organizacija turi teisę, nepažeisdama lygiateisiškumo ir skaidrumo principų, prašyti Kandidatą šiuos duomenis iki derybų pradžios patikslinti, papildyti arba paaiškinti.
35.	Komisija atmeta Kandidato pasiūlymą, jeigu:
35.1.	pateiktas pasiūlymas neatitinka Pirkimo sąlygų II skyriuje nurodytų reikalavimų;
35.2.	siūlomas pirkti Būstas neatitinka normatyvinių statybos techninių dokumentų nustatytų reikalavimų gyvenamosioms patalpoms bei specialiųjų normų (higienos, priešgaisrinės saugos ir kt.) reikalavimų, t. y. nėra tinkamas gyventi;
35.3.	Kandidatas su pasiūlymu nepateikė Pirkimo sąlygų 22 punkte nurodytų dokumentų ar (ir) informacijos ir, vadovaujantis Pirkimo sąlygų 34 punktu Komisijai paprašius, iki derybų pradžios jų nepatikslino (nepateikė);
35.4.	pasiūlymas neatitinka pirkimo dokumentuose nustatytų reikalavimų; 
35.5.	Kandidatas pateikė melagingą informaciją; 
35.6.	pasiūlymas pateiktas ne lietuvių kalba;
35.7. pasiūlymas pateiktas po 2026 m. spalio 28 d. 14.00 val.; 
Papunkčio pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

35.8.	neužpildyta pasiūlymo forma (1 priedas); 
35.9.	pasiūlymas nesunumeruotas, nesusiūtas ir paskutinio lapo antroje pusėje nepasirašytas ir nepatvirtintas Kandidato arba jo įgalioto asmens parašu;
35.10.	Kandidatas pasiūlymą ir kitus dokumentus pateikė neužklijuotame voke;
35.11.	Būsto savininkas (jo įgaliotas asmuo) nesudarė sąlygų 39 punkte nustatyta tvarka ir terminais apžiūrėti parduodamo Būsto.
36.	Jeigu Kandidatui iki derybų pradžios patikslinus, papildžius ar paaiškinus duomenis paaiškėja, kad Kandidato pasiūlymas neatitinka pirkimo dokumentuose nustatytų reikalavimų, Perkančioji organizacija atšaukia kvietimą derėtis, atmeta Kandidato pasiūlymą ir pateikia jam motyvuotą atsakymą dėl pasiūlymo atmetimo. 
37.	Perkančioji organizacija Kandidatams, kurių pasiūlymai neatmesti, ne vėliau kaip per 7 darbo dienas nuo pasiūlymo ir parduodamų nekilnojamųjų daiktų dokumentų pateikimo termino pabaigos vienu metu išsiunčia kvietimą derėtis dėl kainos ir kitų sąlygų. Kvietime derėtis turi būti ši informacija:
37.1. adresas, kur vyks derybos, derybų pradžios data ir valanda;
37.2. derybų objektas;
37.3. jeigu taikomas Pirkimo sąlygų 34 punktas, kokia papildoma informacija ar dokumentai turi būti pateikti iki derybų pradžios; 
37.4. derybų kalba (kalbos);
37.5. kita svarbi informacija.
38.	Kandidatas informuojamas, kad iki derybų pradžios turi pateikti kredito įstaigos rašytinį sutikimą parduoti Būstą, jei Būstas įkeistas kredito įstaigai.
39.	Prieš vykdant derybas, Komisijos nariai apžiūri neatmestų pasiūlymų Kandidatams priklausančius Būstus, juos įvertina ir surašo apžiūros aktą (2 priedas). Kandidatai privalo sudaryti sąlygas Komisijos nariams apžiūrėti Būstus Kandidatų (jų atstovų) pasiūlytu laiku (ne vėliau kaip per 3 darbo dienas nuo kreipimosi pasiūlyme nurodytais telefonais). Kvietimas derėtis atšaukiamas, o pasiūlymas atmetamas ir tuo atveju, jei Kandidatas nesudarė sąlygų Komisijos nariams apžiūrėti Būsto.
40.	Komisija kviečia į derybas Kandidatus pagal derybų eilę, kuri sudaroma pagal užregistruotų pasiūlymų datą ir su kiekvienu Kandidatu derasi atskirai.
41.	Derybos yra protokoluojamos. Derybų protokolą pasirašo Komisijos pirmininkas, jos nariai ir Kandidatas, su kuriuo derėtasi, arba jo įgaliotas atstovas.
42.	Komisija, priimdama sprendimą dėl derybas laimėjusio Kandidato, vertina Kandidatų pateiktus dokumentus, atsižvelgdama į derybų rezultatus remiasi pirkimo dokumentuose nustatytais vertinimo kriterijais ir sudaro Kandidatų eilę. Derybas laimi aukščiausią Būsto ekonominio naudingumo balą gavęs Kandidatas.
43.	Komisija, atsižvelgdama į derybų rezultatus, kiekvienoje Pirkimo sąlygų 10 punkte nurodytoje pirkimų dalyje, sudaro pasiūlymų eilę ir visiems derybose dalyvavusiems Kandidatams išsiunčia informaciją apie pasiūlymų eilę ir derybų rezultatus.
44.	Derybos su Kandidatu laikomos įvykusiomis ir pasibaigusiomis, kai galutinai susitariama dėl kainos ir (ar) Pirkimo sąlygų, ir kai derybų rezultatai atitinka pirkimo dokumentus.
45.	Kandidatas, kurio pasiūlymas pirmas eilėje, informuojamas apie jo pasiūlyto Būsto individualų turto vertinimą Lietuvos Respublikos turto ir verslo vertinimo pagrindų įstatymo nustatyta tvarka (jei toks vertinimas atliekamas), ir pareigą sumokėti 50 procentų Perkančiosios organizacijos patirtų turto vertinimo išlaidų, jeigu jis nepagrįstai atsisakytų sudaryti pirkimo sutartį.
46.	Prieš priimdama sprendimą dėl derybas laimėjusio Kandidato, Perkančioji organizacija inicijuoja šio Kandidato pasiūlyto nekilnojamojo daikto individualų turto vertinimą Lietuvos Respublikos turto ir verslo vertinimo pagrindų įstatymo nustatyta tvarka, jei toks vertinimas atliekamas. Nekilnojamojo daikto individualus vertinimas atliekamas tik tais atvejais, kai apsaugotam būstui skirtų nekilnojamųjų daiktų įsigijimo nuosavybėn kaina yra didesnė už nekilnojamojo turto masinio vertinimo metu nustatytą nekilnojamojo turto vidutinę rinkos vertę, viešai skelbiamą turto vertintojo interneto svetainėje www.registrucentras.lt, daugiau kaip 10 procentų arba kai Perkančiajai organizacijai kyla pagrįstų abejonių, kad siūlomo įsigyti nekilnojamojo daikto vertė gali būti mažesnė nei nekilnojamojo turto masinio vertinimo metu nustatyta nekilnojamojo turto vidutinė rinkos vertė.
47.	Būsto įsigijimo nuosavybėn kaina negali daugiau kaip 10 procentų viršyti rinkos vertės, nustatytos atlikus individualų turto vertinimą Lietuvos Respublikos turto ir verslo vertinimo pagrindų įstatymo nustatyta tvarka. Jei Pirkimo sąlygų 46 punkte nustatytu atveju individualus turto vertinimas neatliekamas, apsaugotam būstui skirtų nekilnojamųjų daiktų įsigijimo nuosavybėn kaina negali daugiau kaip 10 procentų viršyti nekilnojamojo turto masinio vertinimo metu nustatytos nekilnojamojo turto vidutinės rinkos vertės, viešai skelbiamos turto vertintojo interneto svetainėje www.registrucentras.lt.
48.	Kandidatas sutinka sudaryti sąlygas atlikti parduodamo Būsto individualų turto vertinimą Lietuvos Respublikos turto ir verslo vertinimo pagrindų įstatymo nustatyta tvarka, jei toks vertinimas atliekamas.
49.	Pirkimo sąlygų 47 punkte nurodytas reikalavimas, pagal kurį Būsto įsigijimo nuosavybėn kaina negali daugiau kaip 10 procentų viršyti rinkos vertės, nustatytos atlikus individualų turto vertinimą, netaikomas, jeigu Perkančioji organizacija pagrindžia Būsto įsigijimo nuosavybėn didesne kaina tikslingumą. 
50.	Atlikus Pirkimo sąlygų 46 punkte nustatytą nekilnojamojo daikto individualų turto vertinimą ar apsaugoto būsto kainos palyginimą su masinio vertinimo metu nustatyta nekilnojamojo turto vidutine rinkos verte, kurio metu buvo nustatyta mažesnė nei Kandidato pasiūlyta kaina, Komisija gali pakartotinai derėtis dėl Kandidato pasiūlytos Būsto kainos.
51.	Jeigu, įvykus Pirkimo sąlygų 50 punkte nurodytoms pakartotinėms deryboms, laimėjusio Kandidato pasiūlyta kaina neatitinka Pirkimo sąlygų 47 punkte nurodyto reikalavimo ir netaikomas 49 punktas, Perkančioji organizacija, vadovaudamasi 46 punktu, inicijuoja kito pagal sudarytą eilę Kandidato parduodamo Būsto individualų turto vertinimą. 
52.	Tais atvejais, kai taikant Pirkimo sąlygų 46–51 punktų nuostatas pasikeičia pasiūlymų eilė ar derybų rezultatai, Perkančioji organizacija visiems derybose dalyvavusiems Kandidatams išsiunčia patikslintą informaciją apie pasiūlymų eilę ir derybų rezultatus.
53.	Sprendimą dėl derybas laimėjusių Kandidatų Perkančioji organizacija priima ne anksčiau kaip po 7 darbo dienų nuo informacijos apie pasiūlymų eilę ir derybų rezultatus (jei taikomas Pirkimo sąlygų 52 punktas, – nuo patikslintos informacijos apie pasiūlymų eilę ir derybų rezultatus) raštu išsiuntimo derybose dalyvavusiems Kandidatams dienos, išskyrus atvejį, kai derybose dalyvauja vienas Kandidatas. Kai nuosavybėn įsigyjamas apsaugotam būstui skirtas nekilnojamasis daiktas, priėmus sprendimą dėl derybas laimėjusio Kandidato, kai jose dalyvavo vienas Kandidatas, Perkančioji organizacija gali inicijuoti preliminariosios sutarties pasirašymą Civiliniame kodekse nustatyta tvarka.
54.	Perkančioji organizacija gali nesiderėti ir sudaryti pirkimo sutartį su pirminį pasiūlymą pateikusiu Kandidatu, taip pat Kandidato pirminį pasiūlymą vertinti kaip galutinį, kai jis neatvyksta į derybas ir (arba) nepateikia galutinio pasiūlymo, jeigu tokias galimybes ji nurodė pirkimo dokumentuose.
55.	Jeigu visi Kandidatų pateikti pasiūlymai pirkti Būstą neatitinka Pirkimo sąlygose nustatytų reikalavimų, pirkimo procedūra atliekama iš naujo. Perkančioji organizacija neatlygina Kandidatų nuostolių, patirtų dėl pasiūlymo rengimo.
56.	Kiekvienas pirkimu suinteresuotas Kandidatas, kuris mano, kad Perkančioji organizacija nesilaikė Pirkimo sąlygų nuostatų ir pažeidė ar pažeis jo teisėtus interesus, turi teisę pareikšti pretenziją Perkančiajai organizacijai. Pretenzija turi būti pareikšta raštu per 5 darbo dienas nuo Perkančiosios organizacijos informacijos apie priimtą sprendimą raštu išsiuntimo Kandidatams dienos arba nuo paskelbimo apie Perkančiosios organizacijos priimtą sprendimą dienos. Jeigu pretenzija pateikta praleidus nustatytą terminą, grąžinama ją pateikusiam Kandidatui.
57.	Jeigu Kandidato rašytinė pretenzija gauta iki sprendimo dėl derybas laimėjusio Kandidato priėmimo, Komisija privalo sustabdyti pirkimo procedūras, iki išnagrinės šią pretenziją ir priims dėl jos sprendimą.
58.	Jeigu dėl pretenzijų nagrinėjimo pratęsiami nustatyti pirkimo procedūrų terminai, apie tai Komisija išsiunčia Kandidatui, su kuriuo deramasi, pranešimą, nurodydama terminų nukėlimo priežastį.
59.	Komisija išnagrinėja pretenzijas ir priima motyvuotą sprendimą ne vėliau kaip per 5 darbo dienas nuo pretenzijos gavimo dienos, taip pat ne vėliau kaip kitą darbo dieną raštu praneša pretenziją pateikusiajam Kandidatui ir kitiems derybose dalyvavusiems Kandidatams apie priimtą sprendimą.
60.	Kandidatas Komisijos sprendimus ar sprendimus dėl išnagrinėtų pretenzijų (skundų) gali apskųsti teismui. 

V. SKYRIUS
PIRKIMŲ PROCEDŪRŲ NUTRAUKIMAS (UŽBAIGIMAS)

61.	Pirkimo procedūros nutraukiamos (baigiasi) esant bent vienai iš šių aplinkybių:
61.1.	dėl aplinkybių, dėl kurių pirkimas tampa nenaudingas, negalimas ar neteisėtas, arba dėl pirkimo kainos ar kitų sąlygų nesutarimo;
61.2.	sudaroma pirkimo sutartis;
61.3.	Kandidatas (Kandidatai) atsisako pasirašyti pirkimo sutartį ir nėra kito Kandidato, kuris atitiktų pirkimo dokumentuose nurodytus reikalavimus; 
61.4.	visų Kandidatų pateikti parduodamų nekilnojamųjų daiktų dokumentai neatitinka pirkimo dokumentuose nustatytų reikalavimų;
61.5.	per nustatytą terminą nebuvo gautas nė vienas pasiūlymas.

VI. SKYRIUS
VERTINIMO KRITERIJAI

62.	Komisijos neatmesti pasiūlymai vertinami vadovaujantis 67 punkte nurodytais vertinimo kriterijais. Tie patys vertinimo kriterijai taikomi visoms pirkimo dalims.
63.	Vertinama Būsto 1 kv. m. bendro ploto kaina, kurios lyginamasis svoris lygus 40.
64.	Techninio vertinimo kriterijų maksimalus balas – 40.
65.	Būsto arba gyvenamojo namo, kuriame yra perkamas Būstas, energinio naudingumo klasės lyginamasis svoris – 20.
66.	Kainos, techninio įvertinimo ir energinio naudingumo klasės įvertinimo maksimalus balų skaičius yra 100.
67.	Perkamo Būsto techninio vertinimo kriterijai (T):

	Eil.Nr.
	Vertinimo kriterijų pavadinimas
	Vertinimo balai

	1
	2
	3

	

	1.
	Perkamas Būstas (T1):

	1.2.
	su balkonu
	5

	1.3.
	be balkono
	0

	

	2.
	Būsto langai (T2):
	

	2.1.
	Su dvigubais stiklo paketais
	5

	2.2.
	Be stiklo paketų
	0

	

	3.
	Įėjimo į Būstą durys (T3):

	3.1.
	Šarvo tipo durys
	5

	3.2.
	Kito tipo durys
	0

	

	4. 
	Būsto visos vidaus durys (T4):

	4.1.
	Durys tvarkingos, užsidaro, jų nereikia keisti
	10

	4.2.
	Durų nėra arba dėl blogos durų būklės jas būtina keisti (pvz. durys neužsidaro, su išdaužtais stiklais, sulaužytos) 
	0

	

	5.
	Būsto vidaus apdaila (T5):

	5.1.
	Apdaila vizualiai atrodo tvarkinga, tikrinant apžiūrint iš 2,5 metro atstumo nesimato sienų, lubų paviršiaus defektų, nėra pelėsio židinių. Grindų danga įrengta, nėra defektų.
	15

	5.2.
	Sienų, lubų, grindų apdailoje yra matomų defektų, nėra pelėsio židinių.
	10

	5.3.
	Apdailos būklė prasta: matosi pelėsio židiniai, sienos, lubos sutrūkinėjusios, atšokęs tinkas, dažai, tapetai. Grindų dangose matomi akivaizdūs defektai (suskilusios, atšokusios grindų plytelės, suplyšęs linoleumas, laminate atsiradę plyšiai), grindų apdaila neįrengta.
	0



68.	Būsto ekonominis naudingumas nustatomas ir įvertinamas pagal formulę:
S = C + T + E, kur:
S – ekonominio naudingumo įvertinimas;
C – Kandidato pasiūlyto (suderėto) Būsto 1 kv. m. kainos įvertinimo balų suma;
T – techninio vertinimo kriterijų balų suma;
E – Būsto arba gyvenamojo namo, kuriame yra perkamas Būstas, energinio naudingumo klasės įvertinimo balais.

C = (C min /C p) X;
C min – mažiausia 1 kv. m kaina iš visų pasiūlytų kainų;
C p – siūlomo konkretaus Būsto 1 kv. m kaina;
X – kainos įvertinimo lyginamasis svoris (X=40).

T i – kriterijų balai priskiriami tiesiogiai; 
T – techninio įvertinimo kriterijų balai apskaičiuojami sudedant atskirų kriterijų (Ti) balus:


E = (E p /E maks)  Y;
E p – siūlomo konkretaus Būsto arba gyvenamojo namo, kuriame yra perkamas Būstas, energinio naudingumo klasė (balais);
E maks – aukščiausia energinio naudingumo klasė iš visų pasiūlytų pirkti Būstų (balais);
Y – energinio naudingumo klasės įvertinimo lyginamasis svoris (Y=20).

Perkamo Būsto energinio efektyvumo įvertinimas, atsižvelgiant į Būsto ar gyvenamojo namo, kuriame yra perkamas Būstas, energinio naudingumo klasę:
A ar aukštesnė – 15 balų;
B – 10 balų;
C – 5 balai;
D ir žemesnė – 0 balų.

69.	Jeigu įvertinus visus pasiūlymus, derybų rezultatus ir suskaičiavus kiekvieno pasiūlymo ekonominį naudingumą paaiškėja, kad toje pačioje pirkimo dalyje yra būstų, surinkusių vienodą balų skaičių ir/arba daugiau balų surinko žemesnę energinę klasę turintis Būstas, sudarant pasiūlymų eilę, pirmiau įrašomas objektas, kurio energinio naudingumo klasė yra aukštesnė. Tuo atveju, jei vienodą balų skaičių surenka tos pačios energinio naudingumo klasės Būstai, tuomet sudarant pasiūlymų eilę pirmiau bus įrašytas objektas, dėl kurio pasiūlymas buvo pateiktas anksčiau. 
Punkto pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876

VII. SKYRIUS
PIRKIMO SUTARTIES SUDARYMAS

70.	Administracijos direktorius, atsižvelgdamas į Komisijos sprendimą dėl derybas laimėjusio Kandidato, pateikia Tarybai tvirtinti sprendimo pirkti nekilnojamąjį turtą savivaldybės nuosavybėn projektą.
Direktorius per 3 darbo dienas nuo Tarybos sprendimo priėmimo derybas laimėjusiam Kandidatui išsiunčia kvietimą sudaryti Sutartį.
71.	Jei gyvenamasis namas, kuriame yra parduodamas Būstas, yra atnaujintas (modernizuotas), laimėjęs Kandidatas iki pirkimo sutarties sudarymo turi pateikti dokumentus, įrodančius, kad parduodamo Būsto savininkas neturi jokių įsiskolinimų už atliktus gyvenamojo namo atnaujinimo (modernizacijos) darbus.
72.	Jeigu Kandidatas, kuriam pasiūlyta sudaryti pirkimo sutartį, neatvyksta sudaryti pirkimo sutarties sutartu laiku, atsisako sudaryti pirkimo sutartį derybose sutartomis sąlygomis arba pirmenybės teisę įsigyti įgyvendina šią teisę turintys asmenys ir todėl Kandidatas negali sudaryti sutarties su Perkančiąja organizacija laikoma, kad jis atsisakė sudaryti pirkimo sutartį. Tokiu atveju Perkančioji organizacija siūlo sudaryti pirkimo sutartį Kandidatui, kurio pasiūlymas pagal sudarytą pasiūlymų eilę yra pirmas po Kandidato, atsisakiusio sudaryti pirkimo sutartį, nekilnojamojo daikto įsigijimo nuosavybėn atveju – vadovaujantis Pirkimo sąlygų 46 punktu, atliekamas tokio Kandidato nekilnojamojo daikto vertinimas. 
73.	Laimėjęs Kandidatas, po derybų nepagrįstai atsisakęs sudaryti pirkimo sutartį, sumoka 50 procentų Perkančiosios organizacijos patirtų individualaus turto vertinimo išlaidų
74.	Pirkimo sutartis laikoma sudaryta, kai ją pasirašo Ukmergės rajono savivaldybės administracijos direktorius arba jo įgaliotas asmuo ir laimėtojas, patvirtinus notarui.
75.	Pirkimo sutarties sudarymo išlaidas apmoka Perkančioji organizacija.
76.	Pardavėjas garantuoja, kad sutarties sudarymo metu nėra paslėptų parduodamo turto trūkumų, dėl kurių turto nebūtų galima naudoti tam tikslui, kuriam pirkėjas jį ketino naudoti, arba dėl kurių turto naudingumas sumažėtų taip, kad pirkėjas, žinodamas apie tokius trūkumus, arba apskritai nebūtų pirkęs turto, arba nebūtų už jį tiek mokėjęs. Pardavėjas įstatymų nustatyta tvarka atsako už minėtus trūkumus, jei neįrodo, kad jie atsiranda po turto perdavimo dėl pirkėjo ar trečiųjų asmenų kaltės ar dėl nenugalimos jėgos.
77.	Pardavėjas garantuoja, kad Būstas perduodamas atlaisvintas, be jokių apsunkinimų naudoti, disponuoti ir valdyti (neareštuotas, neišnuomotas ar kitokiu būdu neperleistas tretiesiems asmenims). Pirkimo sutarties pasirašymo metu Būste neturi būti registruotų kitų asmenų, jis neturi būti kitų asmenų deklaruojamas kaip gyvenamoji vieta. Pardavėjas turi pateikti pažymą apie atsiskaitymą už komunalines paslaugas.
78.	Planuojama pirkimo sutarties sudarymo data – per 30 dienų nuo Savivaldybės tarybos priimto sprendimo pirkti nekilnojamąjį turtą. Įsigytu Būstu pradedama naudotis iškart nuo pirkimo sutarties sudarymo dienos. 
79.	Pirkimo sutartis sudaroma Lietuvos Respublikos civilinio kodekso, Lietuvos Respublikos žemės įstatymo ir kitų sutarčių sudarymą reguliuojančių teisės aktų nustatyta tvarka.

VIII. SKYRIUS 
PAGAL PIRKIMO SUTARTĮ ĮGYTŲ TEISIŲ Į NEKILNOJAMUOSIUS DAIKTUS REGISTRAVIMAS IR PIRKIMO DOKUMENTŲ SAUGOJIMAS

80.	Perkančioji organizacija, pasirašiusi pirkimo sutartį, nekilnojamųjų daiktų perdavimo ir priėmimo aktą, įsigytus nekilnojamuosius daiktus nedelsdama įtraukia į apskaitą ir ne vėliau kaip per 5 darbo dienas kreipiasi į Nekilnojamojo turto registrą dėl nuosavybės teisių į juos įregistravimo. 
81.	Pirkimo sutartys, skelbimai, kvietimai, pirkimo dokumentai ir kiti su pirkimu susiję dokumentai saugomi Lietuvos Respublikos dokumentų ir archyvų įstatymo bei Ukmergės rajono savivaldybės administracijos einamųjų metų dokumentacijos plane nustatyta tvarka.


Ukmergės rajono savivaldybės gyvenamojo 
būsto, skirto apsaugoto būsto plėtrai, pirkimo 
skelbiamų derybų būdu sąlygų 
1 priedas

Ukmergės rajono savivaldybės administracija

Apsaugoto būsto pirkimo komisijai
PASIŪLYMAS DALYVAUTI SKELBIAMOSE DERYBOSE
(I-II pirkimo dalys)

_______________
(data)
__________________
(vieta)
PARDUODAMO BŪSTO REKVIZITAI:

Adresas …………………………………….........…….., unikalus Nr. ................................................

bendras plotas ..………….. kv. m, namo aukštas, kuriame yra Būstas ...…., kambarių sk. ….........., 

statybos metai ….....……., namo tipas .......................................…..................................….............. .
(plytinis, monolitinis, stambiaplokštis)
PERKANČIOJI ORGANIZACIJA: Ukmergės rajono savivaldybės administracija
KANDIDATO REKVIZITAI:
………………………………………………………………………………………...…............…...
(vardas, pavardė, asmens kodas)

………………………………………………………………………………..........…………………
arba (įmonės pavadinimas, kodas)

………………………………………………………………………………………............………..
(adresas, telefonas, el. paštas)
Toliau pasirašęs Kandidatas (jei dalyvauja įmonė, parašas tvirtinamas įmonės antspaudu, jei ši tokį turi) yra suinteresuotas parduoti siūlomą pirkti Būstą, dalyvauti šiose skelbiamose derybose ir sudaryti pirkimo ir pardavimo sutartį.
PARDUODAMO BŪSTO APŽIŪRĖJIMO SĄLYGOS

………………………………………………………………………………………………...........…
(laikas, kada galima apžiūrėti Būstą, Kandidato ar įgalioto atstovo vardas, pavardė, telefonas)

……………………………………………………………………………………………...........…..
PARDUODAMO BŪSTO KAINA (įskaitant visus mokesčius, kaip jie suprantami Lietuvos Respublikos mokesčių administravimo įstatyme, ir yra privalomi sumokėti konkrečiam Kandidatui (pardavėjui) eurais:

…………………………………………………………………………………....................…………
(suma skaičiais ir žodžiais)

PARDUODAMO BŪSTO 1 KV.M. KAINA: ............................................................................
(suma skaičiais)

Patvirtinu, kad įsigytu Būstu Perkančioji organizacija faktiškai galės pradėti naudotis iškart po pirkimo-pardavimo sutarties sudarymo.

Pasiūlyme konfidencialią informaciją sudaro:
	Eil. Nr.
	Dokumentų (ar jų dalių) pavadinimai
	Nurodytos konfidencialios informacijos pagrindimas (paaiškinimas, kuo remiantis nurodytas dokumentas ar jo dalis yra konfidencialūs)

	
	

	

	
	

	



Kartu su pasiūlymu pateikiami šie dokumentai:
	Eil. Nr.
	Pateiktų dokumentų pavadinimas
	Dokumentų puslapių skaičius

	1.
	Nuosavybę patvirtinančio dokumento (Nekilnojamo turto registro duomenų centro bazės išrašo), kuris išduotas ne anksčiau kaip prieš 6 mėn. iki pasiūlymo pateikimo, kopija
	

	2.
	Kadastro duomenų bylos kopija. Būsto kadastro duomenų byla turi atitikti esamą Būsto išplanavimą
	

	3.
	Įgaliojimas, suteikiantis teisę asmeniui derėtis dėl Būsto pardavimo, pateikti pasiūlymą ir parduodamo Būsto dokumentus ir (ar) sudaryti pirkimo sutartį ar kitaip disponuoti Būstu, kai Kandidatas nėra Būsto savininkas. Fiziniai asmenys pateikia notaro patvirtintą įgaliojimą, o juridiniai asmenys – juridinio asmens vadovo patvirtintą įgaliojimą
	

	4.
	Bendraturčių sprendimas (sutikimas) parduoti Būstą Lietuvos Respublikos civilinio kodekso 4.79 straipsnio nustatyta tvarka, kai yra bendraturčių
	

	5.
	Energinio naudingumo sertifikato kopija
	

	6.
	Pažyma apie Būsto savininko įsipareigojimus bei įsiskolinimus, susijusius su namo modernizavimu, kreditu ir (ar) palūkanomis (jei tokių yra)
	

	7.
	Perkančiosios organizacijos nurodytus techninius ir ekonominius duomenis patvirtinančių dokumentų kopijos
	

	
	
	



Pasirašydamas šį pasiūlymą, tvirtintu, kad:
	esu susipažinęs su pirkimo dokumentais, taip pat su galiojančiais Lietuvos Respublikos įstatymais, poįstatyminiais teisės aktais, kurie reguliuoja pirkimų atlikimo tvarką bei gali turėti įtakos bet kokiems tarp Perkančiosios organizacijos ir pardavėjo susiklostantiems santykiams, kylantiems iš šio pirkimo ir (ar) susijusiems su šiuo pirkimu;
	sutinku, kad savivaldybės vykdomoji institucija, sutarties sudarymo ir vykdymo tikslu, įstatymų nustatyta tvarka tvarkytų ir tikrintų mano (šeimos narių) asmens duomenis ir informaciją iš valstybės registrų ir kitų informacinių sistemų;
	sutinku su pirkimo dokumentuose nustatytomis sąlygomis ir procedūromis;
	esu informuotas, jog jei nepagrįstai atsisakysiu sudaryti pirkimo ir pardavimo sutartį turėsiu pareigą sumokėti 50 procentų Perkančiosios organizacijos patirtų turto vertinimo išlaidų;
	pasiūlymo dokumentuose pateikti duomenys ir informacija yra teisinga ir apima viską, ko reikia tinkamam sutarties įvykdymui;
	esu tinkamai informuotas, kad mano pateiktų asmens duomenų valdytojas yra Ukmergės rajono savivaldybės administracija (juridinio asmens kodas 188752174, adresas: Kęstučio a. 3, LT-20114 Ukmergė, tel. (0 340) 60302, el. p. savivaldybe@ukmerge.lt). Asmens duomenys tvarkomi gyvenamojo būsto, skirto apsaugoto būsto plėtrai, įsigijimo tikslu. Duomenų tvarkymo teisinis pagrindas – Bendrojo duomenų apsaugos reglamento 2016/679 6 straipsnio 1 dalies b punktas (tvarkyti duomenis būtina siekiant įvykdyti sutartį, kurios šalis yra duomenų subjektas, arba siekiant imtis veiksmų duomenų subjekto prašymu prieš sudarant sutartį). Pateikti duomenys Savivaldybės administracijoje bus saugomi teisės aktų, reglamentuojančių duomenų saugojimo terminus, nustatyta tvarka, (t.y. 10 metų) ir gali būti teikiami tretiesiems asmenims, jeigu tai yra būtina siekiamam tikslui įgyvendinti ar kai asmens duomenis esant teisėtam pagrindui pagal užklausimą įpareigoja teikti teisės aktai (pavyzdžiui, teisinėms institucijoms ar kitoms institucijoms).
	esu tinkamai informuotas, kad turiu teisę susipažinti su savo asmens duomenimis, juos ištaisyti, apriboti jų tvarkymą, taip pat nesutikti su duomenų tvarkymu, pasikonsultuoti su Ukmergės rajono savivaldybės administracijos Duomenų apsaugos pareigūnu el. p. dap@ukmerge.lt. Daugiau informacijos apie asmens duomenų tvarkymą galiu rasti www.ukmerge.lt. Turiu teisę pateikti skundą Valstybinei duomenų apsaugos inspekcijai (L. Sapiegos g. 17, Vilnius, el. p. ada@ada.lt), jeigu savivaldybės administracija mano asmens duomenis tvarko neteisėtai arba neįgyvendina mano teisių.



…………………..…........……                   ………………………           …………………….……
(Kandidato pareigos, 	                                 (parašas) 	        (vardas, pavardė)
jei atstovauja juridiniam asmeniui)

_______________________

Priedo pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876


Ukmergės rajono savivaldybės gyvenamojo 
būsto, skirto apsaugoto būsto plėtrai, pirkimo 
skelbiamų derybų būdu sąlygų 
2 priedas

SIŪLOMO PIRKTI BŪSTO APŽIŪROS AKTAS
(I-II dalims)

20    m. ______________ d. Nr.
Ukmergė

Ukmergės rajono savivaldybės administracijos Apsaugoto būsto pirkimo komisijos nariai ________________________________________________________________________________________ 
________________________________________________________________________________________ 
________________________________________________________________________________________ 
_____________________________________________________________________________
(nurodomi Komisijos nariai)
apžiūrėjo siūlomą pirkti Būstą pagal pateiktą pasiūlymą:

1. Būsto adresas__________________________________________________________;
2. Būsto bendras plotas ____________ kv. metrai;
3. Namo aukštas, kuriame yra Būstas		 ;
4. Būsto kambarių skaičius: _________;
5. Namo tipas, statybos metai: 				           ;
6. Pasiūlyto Būsto techninis vertinimas:

	Eil. Nr. 
	Vertinimo kriterijai:
	Vertinimo balai
	Komisijos vertinimo balas
	Pastabos

	1.
	Perkamas Būstas (T1):
	
	
	

	1.2.
	su balkonu
	5
	
	

	1.3.
	be balkono
	0
	
	

	2.
	Būsto langai (T2):
	
	
	

	2.1.
	Su dvigubais stiklo paketais
	5
	
	

	2.2.
	Be stiklo paketų
	0
	
	

	3.
	Įėjimo į Būstą durys (T3):
	
	
	

	3.1.
	Šarvo tipo durys
	5
	
	

	3.2.
	Kito tipo durys
	0
	
	

	4. 
	Būsto visos vidaus durys (T4):
	
	
	

	4.1.
	Durys tvarkingos, užsidaro, jų nereikia keisti
	10
	
	

	4.2.
	Durų nėra arba dėl blogos durų būklės jas būtina keisti (pvz. durys neužsidaro, su išdaužtais stiklais, sulaužytos) 
	0
	
	

	5.
	Būsto vidaus apdaila (T5):
	
	
	

	5.1.
	Apdaila vizualiai atrodo tvarkinga, tikrinant apžiūrint iš 2,5 metro atstumo nesimato sienų, lubų paviršiaus defektų, nėra pelėsio židinių. Grindų danga įrengta, nėra defektų
	15
	
	

	5.2.
	Sienų, lubų, grindų apdailoje yra matomų defektų, nėra pelėsio židinių
	10
	
	

	5.3.
	Apdailos būklė prasta: matosi pelėsio židiniai, sienos, lubos sutrūkinėjusios, atšokęs tinkas, dažai, tapetai. Grindų dangose matomi akivaizdūs defektai (suskilusios, atšokusios grindų plytelės, suplyšęs linoleumas, laminate atsiradę plyšiai), grindų apdaila neįrengta
	0
	
	

	
	Balų suma:
	
	
	


Techninio vertinimo kriterijų maksimalus balas – 40.

7. Kiti Būsto būklę apibūdinantys duomenys (jeigu tokie yra: 


Išvados ir siūlymai: ________________________________________________________________ 

_______________________________________________________________________________.
PRIDEDAMA: _______________________________________________________________________________.

Komisijos nariai:		_____________			____________
(parašas)			(vardas pavardė)

_____________		____________
(parašas)			(vardas pavardė)

_____________		____________
(parašas)			(vardas pavardė)

_____________		____________
(parašas)			(vardas pavardė)

_____________		____________
(parašas)			(vardas pavardė)




_______________________
Priedo pakeitimai:
Nr. 13-1196, 2026-09-09, paskelbta TAR 2026-09-09, i. k. 2026-13876



Pakeitimai:

1.
Ukmergės rajono savivaldybės administracija, Įsakymas
Nr. 13-1209, 2025-09-18, paskelbta TAR 2025-09-18, i. k. 2025-15605
Dėl Ukmergės rajono savivaldybės administracijos direktoriaus 2025 m. rugsėjo 16 d. isakymo Nr. 13-1189 „Dėl Ukmergės rajono savivaldybės gyvenamojo būsto, skirto apsaugoto būsto plėtrai, pirkimo skelbiamų derybų būdu sąlygų patvirtinimo“ pakeitimo

2.
Ukmergės rajono savivaldybės administracija, Įsakymas
Nr. 13-1196, 2026-09-09, paskelbta TAR 2026-09-09, i. k. 2026-13876
Dėl Ukmergės rajono savivaldybės administracijos direktoriaus 2025 m. rugsėjo 16 d. įsakymo Nr. 13-1189 „Dėl Ukmergės rajono savivaldybės gyvenamojo būsto, skirto apsaugoto būsto plėtrai, pirkimo skelbiamų derybų būdu sąlygų patvirtinimo“ pakeitimo


image1.png




